次韻題秋崖
作者：方岳
朝代：宋

paragraphs: 秋崖何嘗與人絕，渠自胸中欠風月。
齊雲落星吾所無，草木深幽終是別。
桂花正開山氣清，人間無路爭崢嶸。
虛皇借與廣寒住，夜半擬進秋風行。
芙蓉作城花露惹，一片月明天上下。
風前把杯和月吞，嚼出新詩不供寫。
醉倒寧知酒戶慳，滿身樹影蛟蛇蟠。
羣僊挽我便歸去，雲海翻濤毛髮寒。